**Mbështetje për gazetarë për artikuj mbi COVID-19 dhe tërmetin e 26 nëntorit**

BIRN Albania hap thirrjen për shkrime që hedhin dritë mbi mënyrën se si autoritetet dhe shoqëria po reagojnë ndaj epidemisë së COVID-19 dhe pasojave të tërmetit vdekjeprurës së 26 nëntorit, 2019. Propozimet pranohen për formate të ndryshme gazetarie, përfshirë reportazhe, analiza lajmi të thelluara, investigime dhe video reportazhe. Aplikimet e suksesshme do të marrin një honorar nga 15,000 lekë deri në 120,000 lekë (minus taksën e të ardhurave personale) – në varësi të zhanrit dhe kompleksiteti të historisë së raportuar, kostove, etj.

Nuk ka asnjë aspekt të jetës në Shqipëri që nuk është prekur nga epidemia e koronavirusit të ri. Në i ftojmë gazetarët që të tregojnë historitë që nuk po raportohen për momentin: reportazhe të thelluar mbi mënyrë se si komuniteti ose individë të ndryshëm po reagojnë ndaj krizës, analiza të thelluara lajmi me burime të shumëfishta që shpjegojnë atë që po ndodh pas kuintave, hulumtimin që gjurmon paratë që qeveria po shpenzon në reagimin e saj ndaj krizës.

Gjithashtu, edhe pse epidemia e COVID-19 e ka zhvendosur nga titujt e gazetave dhe kronikave televizive, ne i ftojmë gazetarët të aplikojnë me ide që raportojnë në mënyrë të thelluar ndaj reagimit të autoriteteve dhe pasojave njerëzore të tërmetit vdekjeprurës së 26 nëntorit 2019, që la pas një valë shkatërrimi që preku mijëra vetë.

Çdo gazetar ose grup gazetarësh mund të paraqesë më shumë se një aplikim dhe kandidatët e suksesshëm do të njoftohen brenda maksimumi 2 javëve. Aplikimet do të vlerësohen në vazhdimësi gjatë periudhës Maj – Qershor 2020. BIRN Albania do u ofrojë kandidatëve të suksesshëm mbështetje editoriale dhe mentorim, ndërsa artikujt do të publikohen në botimin e saj online Reporter.al

Kandidatët e suksesshëm do të kenë nga 15 ditë deri në 3 muaj kohë për raportimin dhe shkrimin e artikullit, në varësi të vështirësisë së raportimit dhe kompleksitetit të tij. Aplikuesit duhet të kenë parasysh që temat e propozuara të mos kenë mbivendosje me shkrime të mëparshme.

Të drejtën për të aplikuar e kanë të gjithë gazetarët në Shqipëri, të punësuar pranë mediave të tjera apo në profesion të lirë. Kjo thirrje mbështetet financiarisht nga Qeveria Suedeze dhe National Endowment for Democracy.

Kandidatëve u kërkohet të dërgojnë propozimet e tyre në formularin e aplikimeve online:

[**FORMULAR APLIKIMI**](https://docs.google.com/forms/d/e/1FAIpQLScKQuPf7T5-BQprrhjTWWCqGUje5HnHiAb-DRqC3qTPB7If8w/viewform)

Për çdo pyetje ose paqartësi kontaktoni me email në: [office.albania@birn.eu.com](mailto:office.albania@birn.eu.com)